钦定古今图书集成/明伦汇编/人事典/第022卷 > 《本草纲目》 > 《人屎附方》
## 钦定古今图书集成/明伦汇编/人事典/第022卷 > 《本草纲目》 > 《人屎附方》

劳复食复人屎烧灰，酒服方寸匕。〈千金方〉

热病发狂，奔走似癫，如见鬼神，久不得汗，及不知人
事者：以人中黄入大罐内，以泥固济，锻半日，去火毒，
研末，新汲水服三钱，未退再服。〈斗门方〉

大热狂渴：干陈人屎为末，于阴地净黄土中作五六
寸小坑，将末三两匙于坑中，以新汲水调匀，良久澄
清，细细与饮即解，世俗谓之“地清。”〈寇宗奭衍义〉
劳极骨蒸，亦名“伏连传尸”，此方甚验。用人屎、小便各
一升，新粟米饭五升，六月六日麹半饼，以瓶盛，封密
室中，二七日并消，亦无恶气。每旦服一合，午再服之，
神效。〈张文仲备急方〉

骨蒸热劳：取人屎干者，烧令外黑，纳水中澄清，每旦
服一小升，薄晚服童便一小升，以瘥为度。既常服，可
就作坑烧屎三升，夜以水三升渍之，稍稍减服。此方
神妙，非其人莫浪传之。〈外台秘要〉

呕血吐痰，心烦骨蒸者，人中黄为末，每服一钱，茜根
汁、竹沥、姜汁和匀服之。〈丹溪心法〉

鼻衄不止：人屎尖烧灰，水服二钱，并吹鼻中。〈千金方〉
噎膈反胃，诸药不效：真阿魏一钱，野外干人屎三钱，
为末，五更以姜片蘸食，能起死人。乃《赵王囦方》也。〈永类
钤方〉

噎食不下：人屎入萝卜内，火炼三炷香，取研，每服三
分，黄酒下，三服效。〈海上名方〉

痘疮不起。《儒门事亲》：“治痘疮倒黡，及灰白下陷。用童
子粪干者，新瓦锻过，每二两入龙脑一分，研匀。每服
半钱至一钱，蜜水调下。　四灵无价散：治痘疮黑陷，
腹胀危笃者，此为劫剂。用人粪、猫粪、猪粪、犬粪等分。
腊月初旬收埋高燥黄土窖内，至腊八日取出，砂罐
盛之，盐泥固济，炭火锻令烟尽为度。取出为末，入麝
香”少许研匀，瓷器密封收之。一岁一字，二岁半钱，三
岁一钱，蜜水调下，须臾疮起。此乃以毒攻毒，用火化
者，从治之义也。

发背欲死：烧屎灰，醋和傅之，干即易。〈肘后方〉

一切痈肿未溃，用干人屎末、麝香各半钱，研匀，以豆大，津调贴头，外以醋面作钱护之，脓溃去药。〈宗奭衍义〉
丁肿初起：刮破，以热屎尖傅之，干即易，不过十五遍
即根出，立瘥。〈千金方〉

五色丹毒，黄龙汤饮二合，并涂之良。〈千金方〉

九漏有虫。干人屎、干牛屎，隔绵贴之，虫闻其气即出。
若痒则易之，虫尽乃止。〈千金方〉

疳蚀口鼻唇颊穿者。绵裹人屎贴之。必有虫出。〈十便良方〉
小儿唇紧，人屎灰傅之。〈崔知悌方〉

小儿阴疮：人屎灰傅之。〈外台秘要〉

产后阴脱：人屎炒赤为末，酒服方寸匕，日二服。〈千金方〉
鬼䑛头疮：取小儿粪和腊猪脂傅之。〈千金方〉
金疮肠出：干人屎末粉之，即入。〈千金方〉

鍼疮血出不止：用人屎烧研傅之。〈千金方〉

马血入疮肿痛：用“人粪一鸡子大服之，并涂之。”〈千金方〉
毒蛇咬螫人屎厚封之，即消。〈千金方〉

蛊毒百毒及诸热毒，时气热病，口鼻出血：用人屎尖
七枚，烧灰，水调顿服，温覆取汗即愈。勿轻此方，神验
者也。〈外台秘要〉

诸毒卒恶，热闷欲死者：新粪汁水和服。或干者烧末
渍汁饮，名“破棺汤。”〈苏恭方〉

解药箭毒毒箭有三种，交广夷人用焦铜作箭镞，岭
北诸处以蛇毒螫物汁著筒中渍箭镞。此二种才伤
皮肉，便洪脓沸烂而死。若中之，便饮汁并涂之，惟此
最妙。又一种用射菵煎涂箭镞，亦宜此方。〈姚僧坦集验方〉
野葛芋毒及山中毒菌欲死者，并饮粪汁一升即活。
〈肘后方〉

漏肉脯毒人屎烧灰，酒服方寸匕。〈肘后方〉

《恶犬咬伤》：“左盘龙”即人屎也，厚封之，数日即愈。〈经验方〉
心腹急痛欲死：用人屎同蜜擂匀，新汲水化下。〈生生编〉